Zásady
vydávania Vestníka vlády Slovenskej republiky

Čl. l
Základné ustanovenia

(1)	Vo Vestníku vlády Slovenskej republiky (ďalej len “vestník”) sa uverejňujú
a)	oznámenia o vydaní smerníc a iných organizačných aktov (ďalej len “smernica”), ktoré ministerstvá a iné ústredné orgány štátnej správy Slovenskej republiky (ďalej len “ministerstvo”) vydávajú pri riadení a kontrole výkonu štátnej správy uskutočňovanej orgánmi miestnej štátnej správy a pri riadení a kontrole preneseného výkonu štátnej správy uskutočňovanej obcami a vyššími územnými celkami,
b)   vyhlášky krajských úradov a iných orgánov miestnej štátnej správy (ďalej len “vyhláška”). 

(2) Vo vestníku sa ďalej uverejňujú
a)	iné dôležité opatrenia (oznámenia) ministerstiev určené pre orgány miestnej štátnej správy, obce a vyššie územné celky,
b)	oznámenia o zániku a udelení oprávnenia na vykonávanie odbornej prípravy na úseku ochrany pred požiarmi1),
c)	opatrenia krajských úradov o úprave dispozičných oprávnení správcov majetku štátu v zriaďovateľskej pôsobnosti krajských úradov pri nakladaní s majetkom štátu2) 

(3) Vo vestníku sa neuverejňujú
a)	opatrenia obsahujúce utajované skutočnosti,
b)	opatrenia, pri ktorých zákon alebo iný všeobecne záväzný právny predpis ustanoví iný záväzný spôsob publikovania,
c)	opatrenia určené len jednému alebo len niekoľkým miestnym orgánom štátnej správy,
d)	opatrenia týkajúce sa určenia konkrétnych cien,
e)	jednorazové opatrenia operatívnej povahy (vyžiadanie hlásení, správ, rôznych podkladov a pod.).

Čl. 2
Oznámenia o vydaní smerníc

(1) Smernica je platná dňom  uverejnenia oznámenia o jej vydaní vo vestníku.

(2) Ak nie je ustanovená neskoršia účinnosť, nadobúda smernica účinnosť pätnástym dňom po  uverejnení oznámenia vo vestníku. Ak to odôvodňuje naliehavý všeobecný záujem, možno v smernici ustanoviť skorší začiatok účinnosti, najskôr však dňom uverejnenia oznámenia vo vestníku.
 
(3) Úplné znenie smernice sa uverejní v rezortných vestníkoch po uverejnení oznámenia o jej vydaní vo vestníku.

(4) Oznámenie o vydaní smernice obsahuje
a)	názov a dátum vydania smernice,
b)	stručné vyjadrenie obsahu smernice vrátane informácie o okruhu orgánov miestnej štátnej správy a samosprávy, ktorým je určený,
c)	dátum účinnosti smernice ,
d)	údaj o tom, kedy a akým spôsobom bude úplné znenie smernice uverejnené (napr. v rezortnej publikačnej zbierke), kedy a akým spôsobom boli adresáti smernice oboznámení s plným znením jej obsahu) a kde možno do smernice nazrieť.

Čl. 3
Žiadosť o uverejnenie oznámenia o vydaní smerníc

(1) Žiadosť o uverejnenie oznámenia o vydaní smerníc vo vestníku zasielajú ministerstvá Ministerstvu vnútra Slovenskej republiky (ďalej len “ministerstvo vnútra”); žiadosť a oznámenie podpíše minister (vedúci ústredného orgánu štátnej správy) alebo štátny tajomník (podpredseda).
 
(2) Žiadosť o uverejnenie oznámenia o vydaní smerníc vo vestníku spolu s oznámením zasiela ministerstvo ministerstvu vnútra najmenej s predstihom 7 dní pred vydaním príslušnej čiastky vestníka, aby sa mohla včas zabezpečiť tlač a expedícia jednotlivých čiastok tohto vestníka.

Čl. 4
Vyhlášky 

(1) Vyhlášky sa vyhlasujú uverejnením vo vestníku.

(2) Vyhláška nadobúda platnosť dňom jej vyhlásenia podľa odseku 1, účinnosť nadobúda pätnástym dňom po jej vyhlásení, ak nie je v nej ustanovený neskorší deň nadobudnutia účinnosti. Ak to odôvodňuje naliehavý všeobecný záujem, možno vo vyhláške ustanoviť skorší začiatok jej účinnosti, najskôr však dňom vyhlásenia.
 
(3) Vyhláška odo dňa jej vyhlásenia musí byť každému prístupná na nazretie na orgáne miestnej štátnej správy, ktorý ju vydal.

Čl. 5
Žiadosť o uverejnenie vyhlášky

(1) Žiadosť o uverejnenie vyhlášky vo vestníku zasielajú krajské úrady a iné orgány miestnej  štátnej správy ministerstvu vnútra; žiadosť podpíše prednosta krajského úradu alebo iného orgánu miestnej štátnej správy.
 
(2) Žiadosť krajského úradu alebo iného orgánu miestnej štátnej správy o uverejnenie  vyhlášky obsahuje vyhotovenie vyhlášky podpísanej prednostom krajského úradu alebo iného orgánu miestnej štátnej správy.

(3) Žiadosť o uverejnenie vyhlášky vo vestníku sa zasiela ministerstvu vnútra najmenej s predstihom 7 dní pred vydaním príslušnej čiastky vestníka.

Čl. 6
	Vydávanie vestníka

(1) Vydávanie vestníka patrí do pôsobnosti ministerstva vnútra.

(2) Redakciu vestníka zabezpečuje ministerstvo vnútra, ktoré uhrádza náklady spojené s jeho vydávaním.
 
(3) Redakcia dbá predovšetkým o to, aby navrhované vyhlášky krajských úradov a iných miestnych orgánov štátnej správy a navrhované oznámenia boli v súlade s § 5 a 6 zákona       č.515/2003 Z.z. o krajských úradoch a obvodných úradoch o zmene a doplnení niektorých zákonov a týmito zásadami.

(4) Ministerstvo vnútra je oprávnené požadovať v súvislosti s vydávaním vestníka od jednotlivých ministerstiev informácie a podklady, prípadne inú súčinnosť.

Čl. 7
Záverečné ustanovenia

(l) Jednotlivé čiastky vestníka vychádzajú podľa potreby. Čiastky vestníka sa číslujú, a to v každom roku novým číselným radom. 

(2)	Na označenie vestníka skratkou sa používa skratka “V.v. SR”. 

(3) Vestník sa zasiela podľa rozdeľovníka všetkým krajským a obvodným úradom, iným orgánom miestnej štátnej správy, ministerstvám, prokuratúram, obciam a vyšším územným celkom. Vestník sa nezasiela občanom, organizáciám a orgánom, ktoré nevykonávajú štátnu správu, alebo jej prenesený výkon.

(4)	Vestník sa uverejňuje na internetovej stránke sekcie verejnej správy ministerstva vnútra. 
Čl. 8
Účinnosť
Tieto zásady nadobúdajú účinnosť 1. januára 2004.